Alkuperänimityksen ja maantieteellisten merkintöjen suojasta annetun neuvoston asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen

(2001/C 354/08)

Tämä julkaiseminen sisältää oikeuden vastustaa rekisteröintiä mainitun asetuksen 7 artiklassa tarkoitetulla tavalla. Väitteet hakemusta vastaan on tehtävä jäsenvaltion toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4 kohdan 6 alakohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla.

NEUVOSTON ASETUS (ETY) N:o 2081/92

REKISTERÖINTIHAKEMUS: 5 ARTIKLA

SAN (x) SMM ( )

Asiakirjan kansallinen numero: 38/99

1. Jäsenvaltion toimivaltainen viranomainen Nimi: Direcção-Geral do Desenvolvimento Rural

Osoite: Av. Defensores de Chaves, n.o 6, P-1000 Lisboa

Puhelin: (351-21) 318 43 82

Faksi: (351-21) 353 58 72.

2. Hakijaryhmittymä 2.1 Nimi: Cooperativa Agrícola dos Agricultores de Arcos de Valdevez crl

2.2 Osoite: P-4970 Arcos de Valdevez

2.3 Kokoonpano: tuottaja/jalostaja (x) muu ( ).

3. Tuotelaji: luokka 1.1 - tuore naudanliha

4. Tavaraerittely (tiivistelmä 4 artiklan 2 kohdan edellytyksistä):

4.1 Nimi: Carne Cachena da Peneda.

4.2 Kuvaus: Cachena-rotuun kuuluvien ja kyseisen rodun eläinrekisteriin merkittyjen, rajatulla maantieteellisellä alueella kasvatettujen ja teurastettujen nautojen ruhoista leikattu liha. Teurasiästä riippumatta liha on aina mureaa, rakenteeltaan kiinteää, kosteaa ja mehevää. Rasva on väriltään valkoista tai harmahtavanvalkeaa, hapettumatonta ja kiinteää. Liha on väriltään vaaleanpunaista (vasikanliha) tai voimakkaan tummanpunaista (raavaanliha).

4.3 Maantieteellinen alue: Tuotteen aistinvaraisten ominaisuuksien, sen tuotannon edellyttämien maaperä- ja ilmasto-olosuhteiden sekä aitojen ja muuttumattomien paikallisten menetelmien perusteella tuotantoalue rajoittuu luonnostaan Arcos de Valdevezin, Melgaçon, Monçãon, Ponte da Barcan, Vila Verden ja Terras de Bouron kuntien tiettyihin osiin.

4.4 Alkuperätodisteet: Liha on peräisin yksinomaan eläimistä, jotka ovat syntyneet ja kasvaneet erityisesti hyväksytyillä tiloilla. Hyväksyntä voidaan myöntää ainoastaan sellaisille tiloille, jotka täyttävät kaikki seuraavat edellytykset: ne sijaitsevat maantieteellisen tuotantoalueen sisäpuolella; tiloilla pidettävät eläimet on merkitty Cachena-rodun eläinrekisteriin; tiloilla pidetään ajan tasalla olevat tiedot tuotanto-olosuhteista, eläinten virallisesta tunnistusjärjestelmästä, kuljetus- ja liikennejärjestelyistä, karjan rekisteröimisestä ja eläinten terveystodistuksista; tilat suostuvat noudattamaan säädettyä valvonta- ja varmennusmenettelyä. Ainoastaan tällaisista (hyväksytyissä teurastamoissa teurastetuista) eläimistä saatu liha, jolla on vaaditut erityisominaisuudet, voidaan merkitä ja pitää kaupan alkuperänimityksellä varustettuna. Tuotantoprosessin jäljitettävyyttä koskevien lisätakeiden antamiseksi on otettu käyttöön koko tuotantoketjun kattava valvontajärjestelmä.

4.5 Valmistusmenetelmä: Ruokinta perustuu pitkiin laiduntamiskausiin korkeassa ilmanalassa. Laiduntamiskausi alkaa periaatteessa varhain keväällä ja jatkuu syksyn loppuun (noin 9 kuukautta). Eläimet laiduntavat keskitetysti alueelle ominaisessa, selkeästi rajatussa vuoristomaastossa (brandas). Luonnonlaiduntamisessa ravintona käytetään ympäri vuoden kylvettyä tai luonnonnurmea. Talvikaudella laiduntamiseen käytetään lähiseudun niittyjä, ja lisäksi eläimille annetaan kahdesti päivässä (aamulla ja iltapäivällä) täydentävä rehuannos (kuivattua heinää, maissiolkea, maissijauhoa tai maissintähkiä). Kesällä ravinto koostuu yksinomaan alueen luonnonkasveista, ruohosta ja pensaista. Vasikat kasvatetaan laajaperäisesti; aluksi ne käyttävät ravinnokseen maitoa (ja lisäravintona tilan luonnonkasveja) siihen asti, kun ne alkavat seurata emojaan laitumelle. Vieroitus tapahtuu neljän kuukauden iässä, ja sen jälkeen vasikat liittyvät laumaan ja kulkevat sen mukana laitumille tai vuoriniityille.

4.6 Yhteys maantieteelliseen alkuperään: Cachena da Peneda -naudanlihan maantieteellinen tuotantoalue on jyrkkärinteistä vuoristoaluetta. Suhteellisen suotuisaan ilmastoon vaikuttavat sekä Biskajanlahden kuumat ja kosteat ilmamassat että Iberian niemimaan sisäosan kylmä ja kuiva ilma. Alueen vesivarat ovat erittäin runsaat, koska se on yksi Portugalin sateisimmista alueista. Se kuuluu Iberian niemimaan luoteisosan suureen graniittiperuskallioalueeseen. Maa-aines on rakenteeltaan kevyttä tai kevyehköä, läpäisevää ja helposti muokattavaa, koostumukseltaan kuohkeaa ja tiiviydeltään alhaista. Pinnanmuodostus on hyvin vaihteleva ja paikallisen maanviljelyn ja ilmaston muovaama. Maan pH on alhainen, samoin fosforipitoisuus. Kaliumpitoisuus on korkea tai kohtuullisen korkea. Pinnan alapuolinen kerros on savi- tai sekamaata. Maan kehittymisaste on suhteellisen alhainen, ja sen syvyys vaihtelee huomattavasti sijainnin ja erityisesti vallitsevan pinnanmuodostuksen mukaan. Alue on pääosin vuoristoista, ja siellä sijaitsevat Amarelan, Soajon ja Penedan ylängöt. Alueen läpi virtaa Lima-joki, ja se kuuluu myös kahden muun joen - Cávadon ja Minhon - vaikutusalueeseen. Meren läheisyys, laaksot ja vuoristoisuus ovat alueen ilmastoon vaikuttavat pääasialliset tekijät. Seudulla sataa runsaasti, siellä vallitsee useita päiviä kestäviä pilvisiä jaksoja, ja ilman suhteellinen kosteus on varsin korkea. Vuoden keskilämpötila vaihtelee 7,5 celsiusasteesta 12,5 celsiusasteeseen. Alueelle ominainen karjankasvatustapa, jonka mukaan Cachena-rodun eläinten ruokinta perustuu yksinomaan paikallisen luonnonrehun käyttöön, antaa lihalle aivan erityiset laatuominaisuudet.

4.7 Valvontaelin: Nimi: Norte e Qualidade - Instituto de Certificação de Produtos Agro-Alimentares

Osoite: Rua do Monte-Crasto Vairão, P-4480 Vila do Conde.

4.8 Merkintä: Pakollinen merkintä: Carne Cachena da Peneda - Denominação de Origem (alkuperänimitys Penedan Cachena-rodun naudanliha) sekä asianmukaisesti numeroitu sertifiointimerkki, jonka malli on annettu eritelmässä.

4.9 Kansalliset vaatimukset: 2. helmikuuta 1998 tehty maatalous- ja maaseudun kehittämisministeriön päätös nro 3934/98, joka on julkaistu 6. maaliskuuta 1998 Portugalin virallisen lehden 2. sarjan numerossa 55. Siinä vahvistetaan Carne Cachena da Peneda -naudanlihan tärkeimmät tuotantosäännöt ja ominaisuudet sekä sen maantieteellinen tuotantoalue.

EY N:o: G/PT/OOO95/99.05.20.

Täydellisen asiakirjan vastaanottopäivä: 23.7.2001.